
Բողոքարկման հանձնաժողովը քննության առնելով քրեական մասնագիտացման բաժնի մինչդատական քրեական վարույթի նկատմամբ դատական վերահսկողության գործերի և օպերատիվ-հետախուզական միջոցառումներ իրականացնելու մասին միջնորդությունների ենթաբաժնի համալրման նպատակով անցկացվող որակավորման գրավոր քննության արդյունքների դեմ բերված բողոքը,

Պ Ա Ր Զ Ե Ց

Բողոքարկվել են քրեական իրավունք բաժնի 6-րդ, 7-րդ, 14-րդ, 15-րդ, 19-րդ, քրեական դատավարություն (մինչդատական վարույթի հարցեր) բաժնի 22-րդ, 25-րդ, 31-րդ, քրեական դատավարություն (այլ հարցեր) բաժնի 13-րդ հարցերը:

Քրեական իրավունք բաժին 
Հարց 6
Հավակնորդը որպես ճիշտ պատասխան նշել է առաջադրվածներից 1-ինը այն է՝ Տ-ի՝ կաշառք տալը, Ս-ի՝ կաշառք ստանալը՝ կաշառք տվողի ներկայացրած անձի օգտին իր լիազորությունների շրջանակում որևէ գործողություն կատարելու կամ չկատարելու համար: Նկատի ունենալով, որ խնդրի ձևակերպումը հնարավորություն չի տալիս միանշանակ հետևության հանգելու, որ հավակնորդի կողմից տրված պատասխանը սխալ է, ուստի Հանձնաժողովը գտնում է, որ այն պետք է դիտել, որպես ճիշտ պատասխան և Գնահատման հանձնաժողովի կողմից նշանակված 0 միավորը դարձնել 1 միավոր:


Հարց 7
Հավակնորդը որպես ճիշտ պատասխան նշել է առաջադրվածներից 4-րդը, այն է՝ անձանց սպանություն և մեկ սպանության փորձ, սակայն տվյալ դեպքում առկա է երկու անձանց ավարտված սպանություն: Ավելին՝ հավակնորդի բողոքում ներկայացված մեկնաբանությունների տրամաբանությամբ առաջնորդվելու դեպքում, սպանելու համար դարանակալելը դեռ սպանության փորձ չէ՝ սպանության օբյեկտիվ կողմի որևէ գործողություն իրականացված չլինելու պայմաններում:

Հարց 14
Հավակնորդը որպես ճիշտ պատասխան նշել է առաջադրվածներից 2-րդը, այն է՝ անզգուշությամբ առողջությանը միջին ծանրության վնաս պատճառել, բողոքում պատճառաբանելով, որ առաջադրված պատասխաններից ոչ մեկ ճիշտ չէ, ուստի ձևականորեն նշել է տարբերակներից մեկը: Մինչդեռ հարցի առաջադրված պատասխաններում առկա է ճիշտ տարբերակը, որը 4-րդն է, այն է՝ դիտավորությամբ առողջությանը թեթև վնաս պատճառել և անզգուշությամբ առողջությանը միջին ծանրության վնաս պատճառել։
Հարց 15
Հավակնորդը որպես ճիշտ պատասխան նշել է առաջադրվածներից 2-րդը, այն է՝ Հայաստանի Հանրապետության, որտեղ պատրաստեց կեղծ փող՝ իրացնելու նպատակով, սակայն ճիշտ պատասխանն է 4-րդը, այն է՝ Բելառուսի, որի տարածքում կեղծ փող իրացնելիս բռնվեց, քանի որ ՀՀ քրեական օրենսգրքի 202-րդ հոդվածի համաձայն՝ կեղծ փող պատրաստելը ինքնին քրեական պատասխանատվություն կարող է առաջացնել, եթե այն կատարվել է իրացնելու նպատակով, մինչդեռ խնդրի ձևակերպման մեջ  բացակայել է ՀՀ տարածքում կեղծ թղթադրամ պատրաստելու իրացման նպատակը:
Հարց 19
Հավակնորդը որպես ճիշտ պատասխան նշել է առաջադրվածներից 4-րդը, այն է՝ գողություն՝ պահեստարան ապօրինի մուտք գործելով, սակայն ճիշտ պատասխանն է 3-րդը, այն է՝ ուրիշի գույքը դիտավորությամբ ոչնչացնել կամ վնասել, և գողություն՝ պահեստարան ապօրինի մուտք գործելով, քանի որ տվյալ դեպքում արարքները պետք է որակվեին համակցությամբ: Այսինքն հավակնորդը անտեսել է ուրիշի գույքը դիտավորությամբ ոչնչացնելու կամ վնասելու հանգամանքը:

Քրեական դատավարություն (մինչդատական վարույթի հարցեր)
Հարց 22
Հավակնորդը որպես ճիշտ պատասխան նշել է առաջադրվածներից 1-ինը, այն է՝ ապահովագրական գաղտնիք կազմող տեղեկություններ ստանալը, սակայն ճիշտ պատասխանն է 3-րդը, այն է՝ ձերբակալման իրավաչափության հարցը: Հավակնորդը նշել է, որ ՀՀ քրեական դատավարության օրենսգիրքը չի նախատեսում նախնական դատական վերահսկողության հասկացություն, ուստի իր ընտրած տարբերակը ևս կարող է գնահատվել ճիշտ, մինչդեռ նշված պատճառաբանությունն ակնհայտ անհիմն է, ուստի դրան մանրամասն անդրադառնալու անհրաժեշտությունը բացակայում է: 

Հարց 25
Հավակնորդը որպես ճիշտ պատասխան նշել է առաջադրվածներից 1-ինը, այն է՝ ո՛չ, քանի որ վաղեմության ժամկետներն անցած լինելու հիմքով իր նկատմամբ քրեական հետապնդումը դադարեցնելու դեմ մեղադրյալի առարկության դեպքում թույլատրվում է անձի իրավունքների ցանկացած սահմանափակում, այդ թվում՝ բնակարանի անձեռնմխելիության իրավունքի, սակայն ճիշտ պատասխանն է 3-րդը, այն է՝ ո՛չ, քանի որ վաղեմության ժամկետներն անցած լինելու հիմքով իր նկատմամբ քրեական հետապնդումը դադարեցնելու դեմ մեղադրյալի առարկության դեպքում թույլատրվում է անձի իրավունքի միջամտությամբ բնակարանում խուզարկթյուն կատարել: 
Հավակնորդը նշել է, որ տվյալ հարցի պատասխանը պետք է գնահատվեր  ճիշտ, քանի որ ՀՀ Վճռաբեկ դատարանը իր թիվ ԵԴ/3085/07/19 որոշմամբ հստակ պարզաբանվել է նշված հարցի հետ կապված իր դիրքորոշումը, որի հիման վրա էլ իր կողմից նշվել է 25-րդ հարցի 1-ին տարբերակը:
Մինչդեռ ՀՀ Վճռաբեկ դատարանի թիվ ԵԴ/3085/07/19 որոշմամբ, խոսքը գնում է բնակարանում խուզարկություն կատարելու մասին, իսկ հավակնորդի նշված պատասխանում թույլատրվում է անձի իրավունքների ցանկացած սահմանափակում, որը հակասում է ինչպես Վճռաբեկ դատարանի, այնպես էլ Մարդու իրավունքների եվրոպական դատարանի նախադեպային իրավունքին, մասնավորապես, ազատության իրավունքի սահմանափակման տեսանկյունից:

Հարց 31
Հավակնորդը որպես ճիշտ պատասխան նշել է առաջադրվածներից 3-րդը, այն է՝ բողոքը ստանալու պահից 12 ժամվա ընթացքում, բայց ոչ ուշ, քան անձին փաստացի արգելանքի վերցնելու պահից 72-րդ ժամը, սակայն ճիշտ պատասխանն է 4-րդը, այն է՝ բողոքը ստանալու պահից 24 ժամվա ընթացքում, բայց ոչ ուշ, քան անձին փաստացի արգելանքի վերցնելու պահից 72-րդ ժամը, քանի որ ՀՀ քրեական դատավարության օրենսգրքով օրենսդիրը սահմանել է, որ դատարանը ձերբակալման դեմ բողոքը քննում և որոշում է կայացնում 24 ժամվա ընթացքում, բայց ոչ ուշ, քան անձին փաստացի արգելանքի վերցնելու պահից 72-րդ ժամը (ՀՀ քրեական դատավարության օրենսգրքի 289.4-րդ հոդված):

Քրեական դատավարություն (այլ հարցեր)
Հարց 13
Հավակնորդը որպես ճիշտ պատասխան նշել է առաջադրվածներից 2-րդը, այն է՝ կայացնի բողոքը քննության ընդունելու մասին որոշում, սակայն ճիշտ պատասխանն է 3-րդը, այն է՝ կայացնի բողոքն ըստ ընդդատության ուղարկելու մասին որոշում, քանի որ ՀՀ քրեական դատավարության օրենսգրքի 290-րդ հոդվածը և 298-րդ հոդվածները դատարանին հնարավորություն տալիս են որոշելու դատական գործի ընդդատությունը և ըստ ընդդատության այն ուղարկելու հարցը:
Ելնելով վերոգրյալից և ղեկավարվելով «Հայաստանի Հանրապետության դատական օրենսգիրք» սահմանադրական օրենքի 105.1-րդ հոդվածով, ինչպես նաև Բարձրագույն դատական խորհրդի՝ 2021 թվականի հուլիսի 15-ի թիվ ԲԴԽ-50-Ո-119 որոշմամբ հաստատված թիվ 4 հավելվածի 29-րդ կետով Բողոքարկման հանձնաժողովը՝
Ո Ր Ո Շ Ե Ց

Թիվ 41258 ծածկագրով աշխատանքի քննության արդյունքների դեմ բերված բողոքը մասնակիորեն բավարարել: Քրեական իրավունք բաժնի 6-րդ հարցի պատասխանը գնահատել 1 միավոր:
  
ՀԱՆՁՆԱԺՈՂՈՎԻ ՆԱԽԱԳԱՀ՝                                                        Ռ.ՄԽԻԹԱՐՅԱՆ
ՀԱՆՁՆԱԺՈՂՈՎԻ ԱՆԴԱՄՆԵՐ՝                                                        Ա.ՂՈՒԿԱՍՅԱՆ
                                                                                                               Վ.ՍՈՒՔԻԱՍՅԱՆ



